AARHUS: Den aktuelle retssag mod en 33-årig mand, der er tiltalt for at løfte en fire-årig over et hegn i hendes børnehave i Aarhus, har sendt chokbølger gennem de århusianske institutioner.

Pigen blev ifølge tiltalen bortført og misbrugt seksuelt af den 33-årige mand.

Institutionernes sikkerhed er blevet gennemgået, og en række institutioner har valgt at investere i højere hegn. Det gælder også for dagtilbuddet i Kolt og Hasselager.

Det skriver DR Østjylland.

Diana Steffensen er leder for otte daginstitutioner og en dagplejeafdeling i området. Hun har valgt, at hegnene skal udskiftes til hegn på 180 centimeters højde.

- Det gjorde noget ved mig, og det gør noget ved mig, når vi oplever de her sager. Jeg tager det meget alvorligt, siger hun til DR Østjylland.

I den børnehave, den fire-årige pige blev bortført fra, har man valgt en anden model. Her har man nogle steder øget hegnshøjden og samtidig beskåret nogle buskadser med henblik på at give pædagogerne et bedre overblik over legepladsen.

Det fortæller Kristine Schroll, der er dagtilbudsleder for 10 institutioner, heriblandt Børnehuset på Snogebæksvej, hvor den fire-årige pige blev bortført fra.

- Det gør, at de voksne stadig har overblik over legepladsen, men at børnene også stadig har mulighed for at lege i det skjulte, siger hun til DR Østjylland.

Desuden har man valgt at lade pædagoger rundere langs hegnet, og så satser de på at 'uddanne' børnene i, hvordan de skal forholde sig over for fremmede, og desuden oplært forældrene i, hvordan de skal forholde sig omkring hegnet.

- De skal ikke tale med børnene over hegnet, når de kommer forbi, eller løfte deres børn over hegnet. Det var der også en tendens til, siger hun.

Tilbage hos Diana Steffensen er der respekt for andres beslutninger, men hun holder fast ved, at hegnshøjden skal op.

Højere hegn giver nemlig ro til at koncentrere sig om den pædagogiske opgave i stedet for at skulle holde øje, gå runder og tælle op, mener hun.

- Det er ikke en fæstning, jeg er ude på at etablere. Det er et område, der skal give børn noget sikkerhed og mulighed for at forbyde sig i legen og også give personalet mulighed for det.

Kilde: DR Østjylland